Ehdotus EUROOPAN PARLAMENTIN JA NEUVOSTON ASETUS puun vientiin Venäjän federaatiosta Euroopan unioniin sovellettavien tariffikiintiöiden kohdentamisesta /* COM/2012/0449 final - 2012/0217 (COD) */





PERUSTELUT Venäjän federaatio on lupautunut Maailman kauppajärjestöön WTO:hon liittymisensä yhteydessä alentamaan raakapuutuotteisiin nykyisin soveltamiaan vientitulleja. Venäjä on lupautunut avaamaan tariffikiintiöitä tietyntyyppiselle puulle eli joillekin havupuulajeille (kuuselle ja männylle) ja kohdentamaan Euroopan unionille (EU) erityisen kiintiöosuuden. Tariffikiintiöissä sovelletaan aiempaa selvästi pienempiä vientitulleja (kuusi 13 % ja mänty 15 % verrattuna sitomattomaan nykyiseen kiintiön ulkopuoliseen vientitulliin 25 %; taso on kuitenkin vähintään 15 €/m³). Nämä Venäjän federaation erityiset sitoumukset on sisällytetty sitä koskevaan WTO:n myönnytysluetteloon luettelon V osan liitteenä. Yleiset määräykset EU:lle kohdennettujen erityisten kiintiöosuuksien täytäntöönpanosta vahvistetaan kirjeenvaihtona neuvotellussa kahdenvälisessä sopimuksessa, jäljempänä ’sopimus’. Sopimuksessa määrätään muun muassa, että EU:n tariffikiintiöosuuden määriä hallinnoi EU ja että Venäjän federaatio myöntää vientilisenssit EU:n myöntämien asiaankuuluvien tuontiasiakirjojen perusteella. Sopimuksessa määrätään lisäksi, että EU ja Venäjän federaatio laativat yksityiskohtaisemmat tekniset säännöt tariffikiintiöiden hallinnoinnista sopimuksen voimaantuloon mennessä. Kyseiset tekniset säännöt sisältyvät EU:n ja Venäjän federaation hallituksen välillä neuvoteltuun pöytäkirjaan, jäljempänä ’pöytäkirja’. Pöytäkirjassa vahvistetaan vientiin sovellettavien tariffikiintiöiden sekä näiden kiintiöiden puitteissa tapahtuvan viennin hallinnointia koskevat säännöt, myös määräykset, jotka koskevat järjestelmän asianmukaisen toiminnan varmistamisessa tarvittavaa Euroopan unionin toimivaltaisten viranomaisten ja Venäjän federaation hallituksen yhteistyötä. Tariffikiintiöillä on EU:lle suuri merkitys, sillä niistä on merkittävää etua Venäjältä tapahtuvalle puunviennille, kun kiintiönsisäiset tullit ovat selvästi pienempiä kuin (sitomattomat) kiintiönulkoiset tullit. EU:n metsäteollisuus samoin kuin tuotantoketjun loppupäähän sijoittuvat alat, kuten paperi-, rakennus- ja huonekaluteollisuus, ovat kärsineet Venäjän federaation vuodesta 2007 lähtien toistuvasti tekemistä puunvientitullien korotuksista. EU:n talouden toimijat ovat nyt halukkaita saamaan käyttöönsä kyseisiä raaka-aineita selvästi aiempaa paremmilla ehdoilla, ja tariffikiintiöt onkin vahvistettu pääosin niiden etuja silmällä pitäen. Sen varmistamiseksi, että sopimuksessa ja pöytäkirjassa määrättyä hallinnointijärjestelmää sovelletaan tehokkaasti siihen mennessä, kun Venäjän federaatio liittyy WTO:hon, sopimusta ja pöytäkirjaa sovelletaan väliaikaisesti päivästä, jona Venäjän federaatio liittyy WTO:hon. Sopimuksen ja pöytäkirjan allekirjoittamisesta Euroopan unionin puolesta sekä niiden väliaikaisesta soveltamisesta 14. joulukuuta 2011 annetun neuvoston päätöksen 2012/105/EU 3 artiklassa vahvistetaan, että sekä sopimusta että pöytäkirjaa sovelletaan väliaikaisesti, kunnes sopimuksen tekemistä varten tarvittavat menettelyt on saatettu päätökseen. Komissiolle olisi siirrettävä toimivalta antaa täytäntöönpanosäädöksellä tarvittavat säännökset EU:hun suuntautuvaan vientiin myönnettyjen tariffikiintiömäärien hallinnoinnista. Sopimuksen ja pöytäkirjan allekirjoittamisesta Euroopan unionin puolesta sekä niiden väliaikaisesta soveltamisesta 14. joulukuuta 2011 annetun neuvoston päätöksen 2012/105/EU 4 artiklassa annetaan komissiolle valtuutus antaa yksityiskohtaiset säännöt kiintiölupien myöntämismenetelmästä pöytäkirjan 5 artiklan 2 kohdan mukaisesti sekä kaikki muut säännökset, jotka ovat tarpeen, kun Euroopan unioni hallinnoi Euroopan unioniin suuntautuvaan vientiin kohdennettuja tariffikiintiömääriä. Tämän perusteella vahvistettiin 12. kesäkuuta 2012 annetussa komission täytäntöönpanoasetuksessa (EU) N:o 498/2012 tarvittavat väliaikaiset täytäntöönpanosäännöt tarkoituksena mahdollistaa, että EU pystyy täysin hallinnoimaan osuuttaan tariffikiintiömääristä, kun Venäjän federaatio liittyy WTO:hon. Komission täytäntöönpanoasetuksen (EU) N:o 498/2012 soveltaminen kuitenkin päättyy päivänä, jolloin pöytäkirjan väliaikainen soveltaminen päättyy (vrt. komission täytäntöönpanoasetuksen (EU) N:o 498/2012 20 artiklan toinen kohta). Komissiolle olisi sen vuoksi tavanomaisessa lainsäätämisjärjestyksessä annettavalla Euroopan parlamentin ja neuvoston asetuksella siirrettävä toimivalta vahvistaa tarvittavat lopulliset täytäntöönpanosäännökset. Jotta EU pystyisi huolehtimaan sujuvasti tariffikiintiöosuutensa operatiivisesta hallinnoinnista siihen mennessä, kun Venäjän federaatio liittyy WTO:hon, komission täytäntöönpanoasetuksen (EU) N:o 498/2012 7 luvussa vahvistetaan säännökset, jotka liittyvät tiettyihin valmisteleviin toimiin, jotka on toteutettava välittömästi väliaikaisen täytäntöönpanoasetuksen tultua voimaan. Näitä valmistelevia toimenpiteitä tarvitaan laskettaessa enimmäistuontimäärät (nk. kattomäärät) yrityksille, jotka voivat hakea perinteisen tuojan asemaa sopimuksen ja pöytäkirjan soveltamisen kolmen ensimmäisen kiintiöjakson aikana (vrt. pöytäkirjan 5 artiklan 4 kohta). Oikeusvarmuuden ja jatkuvuuden takaamiseksi talouden toimijoille olisi komission täytäntöönpanoasetuksen (EU) N:o 498/2012 nojalla toteutetut valmistelevat toimenpiteet pysytettävä voimassa komission antamalla uudella täytäntöönpanoasetuksella. 2012/0217 (COD) Ehdotus EUROOPAN PARLAMENTIN JA NEUVOSTON ASETUS puun vientiin Venäjän federaatiosta Euroopan unioniin sovellettavien tariffikiintiöiden kohdentamisesta EUROOPAN PARLAMENTTI JA EUROOPAN UNIONIN NEUVOSTO, jotka ottavat huomioon Euroopan unionin toiminnasta tehdyn sopimuksen ja erityisesti sen 207 artiklan, ottavat huomioon Euroopan komission ehdotuksen, sen jälkeen kun esitys lainsäätämisjärjestyksessä hyväksyttäväksi säädökseksi on toimitettu kansallisille parlamenteille, noudattavat tavallista lainsäätämisjärjestystä[1] sekä katsovat seuraavaa: (1) Koska raakapuun tuonti on taloudellisesti tärkeää Euroopan unionille ja koska Venäjän federaatio on unionin tärkeä raakapuun toimittaja, komissio on neuvotellut Venäjän federaation kanssa Venäjän federaation sitoumuksista alentaa sen tällä hetkellä raakapuun osalta soveltamia vientitulleja tai poistaa ne. (2) Nämä sitoumukset, joista tulee osa Maailman kauppajärjestön (WTO) laatimaa Venäjän federaation myönnytysluetteloa maan liittyessä WTO:hon, sisältävät tiettyjen havupuulajien vientiä koskevat tariffikiintiöt, joista on kohdennettu osuus unioniin vientiä varten. (3) Venäjän federaation WTO:hon liittymistä koskevien neuvottelujen yhteydessä komissio on neuvotellut unionin puolesta Venäjän federaation kanssa kirjeenvaihtona sopimuksen tiettyjen havupuiden viennissä Venäjän federaatiosta unioniin sovellettavien tariffikiintiöiden hallinnoinnista, jäljempänä ’sopimus’.[2] (4) Unioni ja Venäjän federaatio ovat sopimuksen mukaisesti neuvotelleet myös tariffikiintiöiden hallinnointia koskevat yksityiskohtaiset tekniset säännöt, jotka sisältyvät unionin ja Venäjän federaation hallituksen väliseen pöytäkirjan muodossa tehtyyn sopimukseen, jäljempänä ’pöytäkirja’.[3] (5) Neuvosto antoi 14 päivänä joulukuuta 2011 päätöksen 2012/105/EU,[4] jolla annettiin valtuutus sopimuksen ja pöytäkirjan allekirjoittamiseen ja niiden väliaikaiseen soveltamiseen päivästä, jona Venäjän federaatio liittyy WTO:hon. Sopimus ja pöytäkirja allekirjoitettiin 16 päivänä joulukuuta 2011. (6) Sopimuksen määräysten mukaisesti unioni hallinnoi sille kohdennettua tariffikiintiöosuutta sisäisten menettelyjensä mukaisesti. Päätöksessä 2012/105/EU säädetään, että komissio antaa yksityiskohtaiset säännöt kiintiölupien myöntämismenetelmästä pöytäkirjan mukaisesti sekä kaikki muut säännökset, jotka ovat tarpeen, kun unioni hallinnoi unioniin suuntautuvaan vientiin kohdennettuja tariffikiintiömääriä. Puun vientiin Venäjän federaatiosta Euroopan unioniin sovellettavien tariffikiintiöiden kohdentamisesta 12 päivänä kesäkuuta 2012 annetussa komission täytäntöönpanoasetuksessa (EU) N:o 498/2012[5] vahvistetaan tarvittavat väliaikaiset täytäntöönpanosäännöt tarkoituksena mahdollistaa, että unioni pystyy täysin hallinnoimaan osuuttaan tariffikiintiömääristä, kun Venäjän federaatio liittyy WTO:hon. Kyseisen asetuksen soveltaminen päättyy, kun sopimus ja pöytäkirja on tehty ja kun ne tulevat voimaan. (7) Jotta voidaan varmistaa, että sopimuksen ja pöytäkirjan määräykset pannaan täytäntöön yhdenmukaisesti, komissiolle olisi siirrettävä täytäntöönpanovaltaa. Edellä mainittuja valtuuksia olisi käytettävä yleisistä säännöistä ja periaatteista, joiden mukaisesti jäsenvaltiot valvovat komission täytäntöönpanovallan käyttöä, 16 päivänä helmikuuta 2011 annetun Euroopan parlamentin ja neuvoston asetuksen (EU) N:o 182/2011[6] mukaisesti. (8) Täytäntöönpanosäädökset, joissa vahvistetaan säännöt kiintiölupien myöntämismenetelmästä sekä kaikki muut säännökset, jotka ovat tarpeen, kun unioni hallinnoi unioniin suuntautuvaan vientiin kohdennettuja tariffikiintiömääriä sopimuksen ja pöytäkirjan täytäntöönpanon yhteydessä, olisi annettava tarkastelumenettelyä käyttäen, sillä kyseiset säädökset liittyvät yhteiseen kauppapolitiikkaan ja kuuluvat näin ollen asetuksen (EU) N:o 182/2011 2 artiklan 2 kohdan b alakohdan iv alakohdan soveltamisalaan. (9) Oikeusvarmuuden ja jatkuvuuden takaamiseksi talouden toimijoille olisi täytäntöönpanoasetuksen (EU) N:o 498/2012 nojalla jo toteutettujen valmistelevien toimenpiteiden oikeusvaikutukset säilytettävä tämän asetuksen nojalla annetuilla uusilla täytäntöönpanosäädöksillä ikään kuin kyseiset valmistelevat toimenpiteet olisi toteutettu kyseisten uusien täytäntöönpanosäädösten asianomaisten säännösten nojalla, OVAT HYVÄKSYNEET TÄMÄN ASETUKSEN: 1 artikla 1. Puun viennissä Venäjän federaatiosta Euroopan unioniin sovellettavien tariffikiintiöiden hallinnointia koskevan Euroopan unionin ja Venäjän federaation sopimuksen ja kyseisessä sopimuksessa tarkoitettuja teknisiä sääntöjä koskevan pöytäkirjan täytäntöönpanon yhteydessä komissio vahvistaa yksityiskohtaiset säännöt kiintiölupien myöntämismenetelmästä pöytäkirjan 5 artiklan 2 kohdan mukaisesti sekä kaikki muut säännökset, jotka ovat tarpeen, kun unioni hallinnoi unioniin suuntautuvaan vientiin kohdennettuja tariffikiintiömääriä. Nämä täytäntöönpanosäädökset annetaan 2 artiklassa tarkoitettua tarkastelumenettelyä noudattaen. 2. Edellä 1 kohdassa tarkoitetuilla täytäntöönpanosäädöksillä pidetään voimassa täytäntöönpanoasetuksen (EU) N:o 498/2012 nojalla toteutettujen valmistelevien toimenpiteiden oikeusvaikutukset. 2 artikla Komissiota avustaa päätöksen 2012/105/EU 5 artiklalla perustettu puukomitea. Tämä komitea on asetuksessa (EU) N:o 182/2011 tarkoitettu komitea. Puukomitea voi käsitellä mitä tahansa komission esille ottamaa tai jäsenvaltion käsiteltäväksi pyytämää asiaa, joka liittyy sopimuksen ja pöytäkirjan soveltamiseen. Jos tähän artiklaan viitataan, sovelletaan asetuksen (EU) N:o 182/2011 5 artiklaa. 3 artikla Tämä asetus tulee voimaan päivänä, jona se julkaistaan Euroopan unionin virallisessa lehdessä. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä Euroopan parlamentin puolesta Neuvoston puolesta Puhemies Puheenjohtaja [1] Euroopan parlamentin kanta, vahvistettu [XXX], ja neuvoston päätös, annettu [XXX] . [2] EUVL L 57, 29.2.2012, s. 3. [3] EUVL L 57, 29.2.2012, s. 5. [4] EUVL L 57, 29.2.2012, s. 1. [5] EUVL L 152, 13.6.2012, s. 28. [6] EUVL L 55, 28.2.2011, s. 13.